Mød Cold Hawaii Inland på kulturmødet
Cold Hawaii Inland er på Kulturmødet Mors med egen stand, som præsenterer det foreløbige projekt og visionen bag. Torsdag aften er projektet vært for en åben samtale.
22-08-2018Nyhed
Temaet for årets udgave af Kulturmødet Mors er at bygge bro. Det giver genklang i Thisted Kommunes projekt, Cold Hawaii Inland, hvis vision er at binde vandaktiviteterne på Vesterhavet sammen med Limfjordens rolige vande.
Cold Hawaii Inland har derfor egen stand på Kulturmødet, hvor interesserede kan kigge forbi. Her vil der være mulighed for at få et større indblik i projektet og en snak om det at bygge bro mellem aktiviteter og foreninger på tværs af Thy.
For Thisted Kommune er målet at gøre Thy til et nationalt centrum for vandaktiviteter. Dette skal blandt andet ske ved at skabe en fælles fortælling på tværs af Thy, fra havet, over søerne og til fjorden.
Cold Hawaii Inland som drivkraft
Torsdag aften vil der også være mulighed for at overvære samtalen: ”Arkitektur som driver for kystudvikling”.
Den skal stille skarpt på, hvad arkitektur, vandsport og kystudvikling har med hinanden at gøre. Kan arkitektur for eksempel styrke fællesskaber og bygge bro mellem mennesker? Og hvordan kan vi sikre os, at de nye tiltag ikke overdøver og konkurrerer med den smukke natur i Thy?
Samtalen begynder klokken 21.15 i Brøndum, og panelet består af følgende:
Ulla Vestergaard, borgmester Thisted Kommune.
Kim Kristensen, chef Thy Erhvervsforum.
Finn Jorsal, formand Cold Hawaii.
Karen Louise Erichsen, Kultur- og fritidschef, Thisted Kommune.
Joan Raun, arkitekt, Spektrum.
Anna Maria Indrio, arkitekt, Norrøn.
Eva Sjælland, formand Thisted Vinterbaderforening.
Moderator er Karin Korsgaard.
Opdateret 23-08-2018